  Виталий Пронин Пӧсьтолэзьлэн пумаз егит фин-угор азьветлӥсьёс пумиськозы Эстониысь Тарту карын. Татчы соосты люкалоз МАФУН-лэн (Фин-угор егитъёслэн ассоциацизылэн) конгрессэз. Таяз арын конгрессэз ортчытэ Эстониысь егитъёслэн Fenno-Ugria Noored огазеяськонзы. Фин-угор дуннеысь егит активистъёс секциосын ужалозы, ассоциацие пырись огазеяськонъёслэсь 2 ар ӵоже лэсьтэм ужзэс дунъялозы, вуоно 2 арлы ужпумъёс чаклалозы. Со сяна, егитъёс Тартуэн тодматскыны быгатозы, вуылозы пӧртэм ужрадъёсы.Конгрессэз радъясьёс ӧтё мылкыд карисьёсты пыриськыны Сету королевстволэн нуналаз. Со ортчоз Обиницаын. Туэ та черкогурт луэ фин-угор дуннелэн лулчеберетъя шоркарыз. Котькуд ар Сету королевстволэн нуналаз сету калык быръе вуоно арлы выль эксэй. Ӵошен люкаськыса, сетуос шулдыръясько, эктӥсьёс но выжыкыл верасьёс вискын вожвылъяськонъёс ортчо, киужен вырисьёс ог-огзылы быгатонлыкъёссэс возьмато. Одно ик быдэстӥське сету гимн.Анастасия Шумилова Теги: Егитъёс кытынкумар Фин-угордунне  